Plasto ASi omanik ja juhataja Valeri Pärs rääkis, et kuigi teenuse hinnad on konkurentsi tõttu tänavu odavnenud, siis materjalide hinnakasv on kergitanud lõpptoote hinda. "Profiili hind on juba kasvanud vähemalt 4%, tõusuteel on ka metalli, klaaspaketi ja suluste hinnad. Eeltoodut arvesse võttes prognoosime kevadeks võrreldes praegusega10-20% kallimat akent," ütles Pärs.
Plastakna valik kortermajale on Pärsi hinnangul mõistlik valik, sest hind on puitaknast keskmiselt poole soodsam ning see täidab kõik vajalikud funktsioonid. Uusehitistele ja ka renoveerimiseks valitakse üha enam kolme klaasiga pakette, mis on kahekordsetega võrreldes topelt energiasäästlikud. Plasto toodangumahust moodustavad kolmekordse paketiga aknad kolmandiku ning eeldatavalt kasvab nende osakaal järgmisel aastal 50%-ni.
"Näiteks on 88mm profiiliga, kolmekordse klaasiga 7kambrilise aknasüsteemi U-väärtus ehk soojusjuhtivustegur 0,8 W/(m2K), samas kui kahe klaasiga nn tavaaknal jääb U-väärtus ca 1,4 W/m2K juurde," selgitas Pärs. "Loomulikult kajastub parem soojapidavus ka hinnas, aga tuleb silmas pidada, et aknavahetus on investeering. See pole leiva ostmine," lisas ta.
Toodete hingeelusse tuleb süveneda. OÜ Koduaken juhataja Ülo Hõrraku sõnul plastakna puhul odavus ja kvaliteet paraku kokku ei käi. "Meie odavaima toote poliitikat ei aja ning energiahinna tõusu vaadates on akna puhul võtmeküsimus ikkagi soojapidavus, mitte hind," märkis ta.
Koduaken tõi tänavu turule energiasäästlikud tooted ning silmas peeti nii Eesti turgu kui ka eksportturgusid, kuhu ettevõtte toodangust läheb ligemale kolmandik. "Tõime turule 90 mm paksuse profiiliga aknasüsteemi, millel on kolmekordne klaaspakett ja kolm tihendit. Toote U-väärtuseks on võimalik saavutada alla 0,8 W/m2K. Tuleval aastal plaanime alustada ka 82mm raamipaksusega akende tootmisega. .
Akna valikul soovitab Pärs pöörata tähelepanu akna soojusnäitajatele, aga uurida ka garantiitingimusi ning seda, kas materjalid, millest aken toodetud, on ikka kvaliteetsed. "Turul on igasuguseid tegijaid. Mõistlik on valida firmad, kes turul kaua tegutsenud, minna kohale ja lasta endale kõik üksipulgi selgeks teha," õpetas ta. "Eelistama peaks Eesti tootjaid, mitte importijaid."
Eesti tootjate aknad vastavad Hõrraku hinnangul enamasti küll normidele, ent tuleb arvestada, et kõige odavam aken ei saa olla tippkvaliteediga. Ta soovitab aknatellijal võtta mitmeid pakkumisi, välistada ehk kõige kallim ja kõige odavam ning kindlasti käia läbi tootjate müügisalongid. "Toodete hingeelu tuleks põhjalikult uurida. Milline on soojapidavus, profiili paksus, klaaspaketi konfiguratsioon, tihendid, tihendite võimalik vahetamise võimalus, sulused. Paigalduse kvaliteeti on küll ennetavalt raske hinnata, aga arvestada tuleb, et kehva paigaldusega võib ka hea akna ära rikkuda," hoiatas Hõrrak.
Kvaliteedi määrab kasutatav materjal. Koduaken kasutab ainult A-klassi raamiprofiile, mille välisseina paksus on 3 +/- 0,2 mm, B-klassi materjalide puhul on lubatud seinapaksus kohati isegi 0,5 mm väiksem. Materjali seinapaksus mängib olulist rolli, et tagada akende kvaliteet ka soojapidavuse seisukohast olulisi raskeid kolmekordseid klaaspakette kasutades. "Paljud siinsed aknatootjad kasutavad B-klassi profiile. Eestis aknaprofiile ei valmistata ning sisse tuuakse neid Leedust, Poolast ja ka Saksamaalt," märkis Hõrrak.
OÜ Koduaken akende valmistamise tähtaeg on praegu 3-4 nädalat. "Kogemus on näidanud, et talvel võib see lüheneda 1-2 nädalani ning talvekuudel teevad aknatootjad ka sooduskampaaniaid," märkis Hõrrak.
Pärs rääkis, et kui ettevõte aasta algul plaane tegi, arvestati 10% suuruse turukasvuga. "Paraku aga nii ei läinud. Rekonstrueerimisturu hoog on raugenud ja järjekorda pole," sõnas ta ja lisas, et ses osas on praegu hea aeg aknaid vahetada ja investeering ette võtta.
"Tellimisaeg on valgetel akendel kaks nädalat, värvilistel pisut rohkem. Ja talve pole vaja karta, sest aknavahetus vältab vaid 15 minutit ning teenuste hinnad võivad talveperioodil kujuneda soodsamakski," märkis Pärs.
"Nii madalaid paigalduse ja viimistluse hindu, kui turul praegu, ei mäletagi. Võrreldes aga hindu mõne konkurendi omaga tekib kahtlus, kas nende teenuste pealt on riigimaksud ikka makstud," avaldas ta arvamust.
Ka Eesti Ehitusmaterjalitootjate Liidu tegevjuht Enno Rebane näeb probleemi mõne ettevõtte madalates palkades. Tema sõnul on plastaknatootjaid turul suhteliselt palju, kuna tootmine on jõukohane ka väikesele ettevõttele. "Sel turul on aga oma varjuküljed. Kui vaadata mõne plastaknatootja keskmisi palku, on need nii madalad, et ilmselt seal ausat tööd ei tehta," nentis ta.
"Kui on rohkem erasektoriga suhtlemist, kus võimalik ka sularahas arveldamine, loob see küll võimaluse konkurentsis püsida, ent on riskiks tellijale. Kui inimene oma korteri aknaid vahetab ja hinda ostab, siis tuleks ka vaadata, kas need aknad sooja peavad," hoiatas Rebane.
Olukord aknatootmise turul on Rebase hinnangul liberaalne ning seetõttu on ka tellijal raske orienteeruda. "Energiasäästu osas on ju aknal oluline koht. Tootjail tuleks väga selgelt deklareerida toote olulised näitajad: soojusjuhtivus, U-arv, õhu läbilaskvus, veepidavus, tuulele vastupanu," sõnas ta.